MIYNDZY JAWÓM A ŚNIKYM
Sóm take chwile,jak światła zgasnóm,
a śnik niy przichodzi i niy idzie zasnónć.
Nasłuchuja wtedy,jak mi bije serce,
eli stuko spokojnie, abo jes w rozterce?
Jak spokojnie, równiutko,jak zygarek chodzi,
wtedy,jak by drapcij dó mnie śnik przichodzi.
Jak niyrówno bije-cołki spokój mónci
i czowiek myślami kajś po świecie błóndzi.
Myśla ło tym,co móm, obo kedyś żech mioł,
ło tym, czego niy móm, ale mieć bych chcioł.
Ze boku na bok sie w łóżku przewrocóm,
po łómacku rynkami w koło siebie macóm
i spotykóm Ciebie, tam, kaj na mnie czekosz
i synne marzynia w jawa prziłoblykosz.
Już Cie móm przi sobie, już sie dó mnie tulisz,
już Twe ciało czuja w ciyniutkij koszuli.
Libeźnie palcami wodzisz po mym ciele,
a serce mi bije, kejby dzwón w kościele!
Jo Ci w tym głoskaniu niy zostowóm dłużny
i Twojim pragniynióm staróm być usłużny.
Już cołkim łotwarto-dopuszczosz do Siebie.
Skuplowani w jedno, furgómy ku niebie,
w ta rajza niybiańsko, aż do zatracynio,
kaj nic, króm nos niy mo żodnego znaczynio!
Zaś wsłuchuja sie w serce. Prawie go niy słysza
i łoczy łotwiyróm - w koło ćma i cisza.
Czy to śnik bół, czy jawa – ciśnie sie pytanie?
Zarozki gotowo łodpowiedź móm na nie.
Bo bez Morfeusza na poły uśpióno,
leżysz w mych ramiónach, dó mnie przitulóno.
Przaja Ci łogrómnie, roztomiło moja
i ło żodno inno na świecie niy stoja!
Autor:B.Śmigała
szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn